###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XVII. Br. 9/179, STUDENI 2013.

KOJA JE VRSTA BLAGA MENI NAJVAŽNIJA?

Sretne su bake koje mogu često biti sa svojom unučadi i tako uljepšati i olakšati njihovo odrastanje i sazrijevanje u vjeri. Ja na žalost nisam ta sretnica jer je moj unuk daleko pa samo nekoliko tjedana godišnje imam povlasticu biti s njim. Tako je bilo i ove godine.

Proslavili smo zajedno njegov sedmi rođendan, uz obiteljski ručak, molitvu i druženje, drugačije nego ga je slavila moja kći. Naime, proslavu je organizirala u jamp yardu za dvanaestak dječaka koji su na velikim napuhanim toboganima, kulama, hobotnicama i toboganima skakali i spuštali se, trčali, bolje rečeno divljali sat vremena, bez ikakve organizirane društvene igre koja traži strpljenje i suradnju. Nakon takvog bezglavog skakanja voditeljica ih je odvela u usku sobicu sa stolom i klupama za blagovanje torte i sokova. Na pokretnom stoliću bili su doneseni darovi, ali bez dobrih želja izrečenih u „oči“ i pružene ruke. Pjesma Happy Brthday i potpisi na majicu sa znakom jamp yarda. Tako se povećalo veliko carstvo moga unuka za novih 12 lego igračaka. A toliko ih je da se ne mogu izbrojiti. Brinulo me je što se dječje srce na ovakav način veže uz materijalne stvari i razmišljala sam kako unuka poučiti što su prave vrijednosti znajući da su u tom periodu djeca otvorena poukama.

I upravo me je tih dana sin iz Zagreba telefonski obavijestio da nam je provaljeno u stan, no da je, Bogu hvala, mala šteta; provalnici su samo vrata jako oštetili pa ih je trebalo promijeniti, što sam i tako namjeravala učiniti.

Sljedećega dana uživala sam u igri s mojim unukom koji je razgovor o lopovima i provali slušao i sve pomno pratio; o tome da je bila i policija i forenzičari. Kako i među njegovim igračkama ima policajaca, banaka s blagom, lopova, zatvora, pružila mi se prilika progovoriti o blagu.

Rekla sam mu kako postoje različite vrste blaga, propadljivo i nepropadljivo, blago koje ti mogu oteti i blago koje ti nitko ne može oduzeti. „Ove igračke i kaput“, rekla sam mu, „mogu lopovi ukrasti. Znanje koje imaš takvo je blago koje koristiš da bi nešto sagradio, ne može ti nitko ukrasti, →

**BOŽJA RIJEČ – RIJEČ ŽIVOTA**



*Ne sabirajte sebi blago na zemlji, gdje ga izgriza moljac i rđa; gdje lopovi prokopavaju i kradu ga. Nego sabirajte sebi blago na nebu, gdje ga ni moljac ni rđa ne izgriza, gdje lopovi ne prokopavaju zidove i ne kradu. Jer gdje ti je blago, tu će ti biti i srce."*

(Lk 6, 19-21)

→ a kad si poslušan roditeljima, kad im pomažeš, kad sa svojim prijateljima dijeliš i daješ onima koji nemaju, to je blago dobrih djela tvoga srca, koje ti nitko ne može uzeti. To se blago najviše sviđa Isuseku, to je trajno, neraspadljivo blago za život vječni.“

Njegove su me očice pozorno gledale, a ja sam, gledajući ih, molila da ga Gospodin očuva od nepotrebnog trpljenja zbog raspadljivoga blaga.

(Katarina Tadić)

DIJETE I VJERA

Odrasli zaborave kad odrastu kako je kod djece sve logično, jednostavno i prostodušno. I ja sam to ponovno zapazila kad su moja djeca bila malena. Zastala sam i zamislila se nad pitanjem moga sina, prvoškolca:“Zašto župnik na kraju mise izlazi zadnji i pušta ministrante ispred sebe?“ Razmišljala sam o tome prvi put. I dok ja još nisam stigla smisliti odgovor, on je sam sebi odgovorio:“Zato što je Isus rekao: `Tko hoće biti prvi, neka bude posljednji.`“

Čitajući ovih dana autobiografiju „Pod krilima anđeoskim“, čija je autorica brazilska franjevka od pokore i kršćanske ljubavi s. Marija Antonia, koja plijeni jednostavnošću vjere opisujući svoja sjećanja od četvrte godine života pod obvezom poslušnosti, sjetih se riječi pisca Augusta Strindberga napisanih prijatelju prije smrti: „Zagonetku života, koju sam odgonetao čitavoga svog vijeka, trebao sam mnogo jednostavnije riješiti. Čovjek treba ostati dijete, voljeti bajke i vjerovati u njih, makar mu se činile nevjerojatne. To je priprosta i najviša istina.“ Ono što se njemu prije smrti činilo bajkom, ova je duša živjela od malena. Pouka koju je primila od prijateljice svojih roditelja o Bogu, Isusu i duhovnom svijetu u desetak rečenica i pogled na raspelo, ostat će trajno urezani u njezino srce, a sućutna ljubav prema Isusu Kristu na križu i želja da mu olakša bol, da ga ne povrijedi nikada, odvest će je u svijet istinske mistike i dječje nevinosti koju će zadržati do kraja života. →

**PRONAĐI SVOJ LIJEK**

 Pazite da ostavite sinu za baštinu vjeru!

Što mu koriste milijuni ako izgubi vjeru?!

Naprotiv, ako mu ništa drugo ne ostavite, nego samo vjeru,

bit će sretan!

bl. Alojzije Stepinac

→ No, nije ovdje riječ o infantilnosti, nego o takvoj dubokoj duhovnosti i zrelosti da čovjek doista ostaje zatečen spojem jednostavnosti i dubine u priči o djetetu koje doživljava prisutnost svoga anđela čuvara, kojeg zove Novim Prijateljem, koji Mariju Antoniju prati , vodi, štiti, usmjerava, odgaja za ljubav i pokazuje joj put u istinski život duše kojem je njeno malo srce od početka otvoreno. Čitajući knjigu, uočavamo kako se to malo srce oslobađa navezanosti na igračke, slatkiše, od poriva za osvetom, od sebičnosti, neslobode i kako se zbog ljubavi prema Isusu okreće od sebe prema Bogu i bližnjima, od pogleda na prolazna ovozemaljska dobra prema nebeskom, vječnom dobru. Ovo je knjiga koja posramljuje nas odrasle, pogotovo one koji odgajaju djecu i mlade. Ali i knjiga koja rasplamsava nadu jer pokazuje koliko je Bogu stalo do nas i kako su djeca prijemčiva za prave vrijednosti. Također knjiga koja potiče na djelovanje u svijetu u kojem se djecu pokušava učiniti sredstvima sebičnih i prljavih interesa raznih lobija. (M. G.)

**IZVANREDNA TRIBINA**

**TEMA: ŽRTVE TOTALITARIZMA U PORAĆU U DUBROVNIKU**

**PREDAVAČ: prof. dr. sc. Hrvoje Kačić**

Predavanje će se održati u **ČETVRTAK, 7. studenoga 2013.** u **19.45** sati u Zagrebu, Palmotićeva 31 (dvorišna zgrada).

**POZIV NA TRIBINU**

**TEMA: ISPREPLETENOST MATERIJALNE I DUHOVNE KULTURE**

**PREDAVAČ: prof. dr. sc. Igor Čatić**

Predavanje će se održati u **SRIJEDU, 21. studenoga 2013.** u **19.45** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

PSIHIJATAR I FILOZOF O SUVREMENIM PROBLEMIMA

"Zašto je došlo do gubitka samokontrole je zanimljivo pitanje. Čovjek želi nastaviti sa onime što dobro zna da ne bi trebao raditi, ali u čemu svejedno uživa: zbog toga tvrdi da je pod pritiskom nečega što ne može kontrolirati.

Ali to nije sve, ima i gore: ljudi su danas uvjereni kako je samokontrola vrsta kulturne perverzije, u najboljem slučaju apsurd, a u najgorem izvor duboke patologije, i kako bi netko bio vjeran sebi potrebno je da izražava sebe – emocije i želje - kako i kada dobije volju za time." ( Theodore Dalrymple)

|  |  |
| --- | --- |
| Ako proučavate mišljenja koja prevladavaju na modernim sveučilištima, otkrit ćete da postoje dvije vrste: ona koja nastaju kao rezultanta stalnog preispitivanja tradicionalnih vrijednosti, i ona koja nastaju iz pokušaja da se spriječi preispitivanje liberalnih alternativa. Sljedeća uvjerenja su efektivno zabranjena na uobičajenom američkom kampusu: (1) Uvjerenja u superiornost Zapadne kulture; (2) uvjerenje da može postojati moralno relevantna razlika između kultura i religija; (3) vjera u dobar ukus, bilo u književnosti, glazbi, umjetnosti, prijateljstvu, ili ponašanju; i (4) Uvjerenje u tradicionalne seksualne običaje. Možete razmišljati o takvim uvjerenjima, ali opasno ih je ispovjediti, a još opasnije braniti, odmah vas mogu okriviti za "govor mržnje". Ipak, neprijateljstvo prema ovim uvjerenjima nije utemeljeno na razumu i nikada nije podvrgnuto racionalnom opravdanju. Postmoderno sveučilište nije pobijedilo razum, nego ga je zamijenilo novom vrstom vjere – vjere bez autoriteta i transcendencije, vjere koja je ustrajnija jer se ne prepoznaje kao takva.  (Roger Scruton)  (katoliksdnakace.blogspot.com) | |
|  |  |

**H**RVATSKO **K**ATOLIČKO **D**RUŠTVO **P**ROSVJETNIH **D**JELATNIKA Gundulićeva 12/III, 10000 Zagreb; internetska adresa: zrno.fsb.hr/hkdpd; IBAN HR5923600001101523936 **,** kod uplate poziv na broj : 01 JMBG; **Skupina za Zrno**: Matija Grgat, Sanja Valjan, Ana Cindarić i Stjepan Dilber, DI. Telefon uredništva: 098/1614 233. Prilozi se šalju na e-adresu**:** [**matija@net.hr**](mailto:matija@net.hr)